Deg Tqacuct n Temsisit Taṭlasit (Alliance Atlantique) ay d-yellan deg wass n 20 Nwembeṛ deg Lisbon, aṭas n temsal yesɛan azal ayɣef ssawlent 28-nni n tmura ay yettekkan i wakken ad ẓrent d acu-t webrid ara taɣ Temsisit deg yiseggasen ay d-itteddun. Yiwet seg temsal timeqranin ayɣef ssawlent nettat d amgaru (ṭṭrad) n Afɣanistan, yerna akk timura n Temsisit msefhament i wakken ad kemmlent imenɣi-nsent mgal Wafɣaniyen ay yettdafaɛen ɣef tmurt-nsen (Ṭaliban). Deg temsalt-a, timura n Temsisit Taṭlasit msefhament akken ad sɣezfent tiɣimit-nsent deg Afɣanistan arma d 2014. Ma d tamsalt niḍen ayɣef yegget wawal deg Lisbon nettat d aɛzam n Obama akken ad yessenqes amḍan (nombre) n yemrigen aɣsiyen (armes nucléaires), imi ay yettwali timura n Temsisit Taṭlasit ur tent-terri tmara ad sɛunt aṭas n yemrigen aɣsiyen akken ad ssigdent ixṣimen-nsent. D acu kan, Fṛansa ed Lalman (snat n tmura timḍebbrin n Tuṛuft) ur msefhament ɣef temsalt-a. Yuɣ lḥal, Fṛansa (ay ikecmen seg melmi kan ɣer Temsisit Taṭlasit) mazal teṭṭef deg tmuɣli taqburt ay yettwalin yessefk ɣef Temsisit ad tesɛu aṭas n yemrigen aɣsiyen akken ad terẓ ifadden i tmura ara yebɣun ad nnaɣent yid-s. Ma d Lalman, teqbel tamuɣli tamarikanit ay yebɣan ad thedden taswiɛt akked Rusya, imi, tagara-a, Imarikaniyen bɣan ad sneqsen imrigen-nsen aɣsiyen akken ad sselhun assaɣen-nsen ed Yirusiyen. D acu kan, tamsalt tameqrant akk ayɣef msefhament tmura n Temsisit Taṭlasit deg tqacuct-a n Lisbon nettat d asenfar-nni (projet) n lebni n waɣer (bouclier) n uḥuddu n Tuṛuft seg tmeẓdiyin (missiles) ur nelli. D Amaru Amatu n Temsisit Taṭlasit, Rasmussen, ay d-yessumren (proposer) asenfar-a s webrid unṣib, yerna d tikkelt tamezwarut aydeg ara t-qeblent tmura n Temsisit Taṭlasit.
Iserdasen, Sevket Yalaz, Ṭṭerk
Ayen yessewhamen netta d tiririt n Rusya ɣef usenfar-a amaynut n Temsisit Taṭlasit. Naqal, Irusiyen llan ugin seg llsas tamsalt-a n lebni n waɣer (bouclier) n uḥuddu seg tmeẓdiyin (missile) ay ayyes George W. Bush yella yebɣa “ad iḥudd” Tuṛuft. Maca tikkelt-a, Aselway Medvedev (ay iḥedṛen deg Tqacuct-nni) yessken-d s leḥder nneyya n Rusya akken ad temɛawen ed Temsisit Taṭlasit deg usenfar-a n temḥaddit.
Mi tfuk Tqacuct-nni, imḍebber n Temsisit Taṭlasit (Alliance Atlantique), Rasmussen, yefṛeḥ aṭas s wemsefham ay d-yellan gar tmura n Temsisit Taṭlasit, neɣ gar Temsisit ed Rusya, yerna yenna-d amsefham-a d win “ara ikecmen deg umezruy”. Deg tidet, yesɛa lḥeqq, ɣas ma yella taɣemsa tagraɣlant (presse internationale) ur d-tebdir ayɣer ay yesɛa wemsefham-a azal ameqran werjin yella-d deg umezruy n Temsisit Taṭlasit, am wakken ur d-tebdir d acu ayyes ara d-yeglu wemsefham-a ɣef tmura niḍen n umaḍal. Da, yessefk ad d-nger tamawt anabaḍ (lḥukuma) n uselway Obama d netta ay d imḍebber deg yisenfaren-a (projets) imaynuten, yerna ɣas ma yella Rasmussen (imḍebber n Temsisit) ur yelli d Amarikani, maca yella iqeddec ɣef leḥsab n lewṣayat n Marikan. Ayen yessewhamen netta Obama, aseggas kan aya, yenna-d yebɣa ad yeḥbes asenfar-nni n Bush n lebni n waɣer (bouclier) ara iḥudden akal amarikani seg tmeẓdiyin (missiles). Obama yesmenyaf ad yebnu anagraw (système) n temḥaddit d amecṭuḥ am win ay bɣant tmura niḍen n Temsisit ad t-bnunt i lmend n uḥuddu n yiserdasen-nsent n lberr, d anagraw umi ɣɣaren “Theatre Missile Defense (THAAD)”. D acu kan, ass-a, Obama ibeddel axemmem yerna yeqqel ɣer tikli-nni n Bush.
Abeddel-a n lɛeqleyya n Obama d ayen yesɛan azal ameqran. Timeẓdiyin-nni (missiles) ara sqedcen Yimarikaniyen akken ad ḥudden Tuṛuft (timeẓdiyin SM-3) ssawḍen-tent yagi Yimarikaniyen ɣer Tuṛuft deg yiɣerruba-nsen yerna wejdent akken ad ttuqerrsent. Timeẓdiyin-a kecment deg unagraw (système) amarikani n uselleḥ umi semman Aegis, yerna d taṛmist (takebbanit) n Raytheon ay tent-ixeddmen. Raytheon d yiwet seg 5-nni n teṛmisin timeqranin akk n ttawil aserdasi deg Marikan. S waya, nezmer ad d-nini yella ttbut: imi Imarikaniyen sseḥṛasen akken “ad ḥudden” Tuṛuft, bɣan, deg tidet, ad d-ḍebbren leswaq i teṛmisin-nsen n leslaḥ, yerna ḍemɛen seg tmura timaynutin n Temsisit Taṭlasit (Alliance Atlantique) ad sɣent leslaḥat-nni ara d-yettwaxedmen i lmend n waya.
D acu kan, yella wayen yugaren aya: amsefham-nni n Temsisit Taṭlasit (Alliance Atlantique) deg Lisbon d win aydeg ddukklent snat n lɛeqleyyat yemgerraden n tmura n Temsisit-a. Seg wass-a d asawen, timura n Temsisit Taṭlasit ad qqlent ttemɛawanent ama seg yidis n temḥaddit, ama seg yidis n lxedma ed ussenzi n leslaḥ. Deg wayen yerzan amɛawen-a deg lxedma ed ussenzi n leslaḥ, yelha ma neḍfer, cwiṭ, tikli n unabaḍ (lḥukuma) amarikani deg wenrar-a. Deg yiseggasen n 1990, deg tallit n uselway Clinton (ay yellan seg Ukabar Amegdu [Démocrate] am Obama), tiṛmisin (tikebbaniyin) n ttawilat iserdasiyen llant ttɛawadent ttṣeggiment iman-sent. Aṭas seg teṛmisin ay ixeddmen leslaḥ ddukklent akked teṛmisin wukud llant ttgent timsizzelt, neɣ sɣant-tent teṛmisin ay tent-yugaren. Deg tgara, deg 1998, Marikan teqqel tesɛa ala 5 n teṛmisin timeqranin n leslaḥ: Martin-Lockheed, Boeing, Raytheon, General Dynamics akked Northrop Grumman. Anabaḍ amarikani iga ifadden i teṛmisin-a akken ad ddukklent, yerna ass-a, mazal-it yettkemmil deg tikli-a. D acu kan, tikkelt-a, tiṛmisin timarikaniyin bɣant ad bdunt ad sseblaɛent tiṛmisin n leslaḥ tuṛufiyin.
Idrimen, Sevket Yalaz
Tikli-a d tamaynut deg umezruy n Temsisit Taṭlasit (Alliance Atlantique) imi, qbel ass-a, Iwunak Yeddukklen werjin gant ifadden i teṛmisin-nsen (tikebbaniyin) n leslaḥ akken ad ddukklent ed teṛmisin tuṛufiyin. Yessefk ad d-nebder aɛawed-nni n uṣeggem n teṛmisin timarikaniyin deg yiseggasen n 1990 yegla-d s lateṛ ula ɣef teṛmisin n leslaḥ n Tuṛuft Tutrimt (taɣerbit) ay iɛawden, ula d nitenti, ṣeggment iman-nsent. Naqal, yal tamurt tameqrant n Tuṛuft tella tettɛassa lesrar-nnes deg wayen yerzan lxedma n leslaḥ, d acu kan, tikli-nni n Clinton teḥṛes neɣ tettekka deg weḥṛas n teṛmisin tuṛufiyin i wakken ula d nitenti ad ddukklent akked teṛmisin timarikaniyin.
S waya, ula deg Tuṛuft lulent-d teṛmisin (tikebbaniyin) timeqranin n leslaḥ, d acu kan, amur ameqran seg teṛmisin-a timeqranin n Tuṛuft d timecṭuḥin mi ara tent-nqaren ɣer temtilin-nsent deg Marikan. Ala d taṛmist tabriṭanit n BAE Systems ay d tameqrant aṭas deg Tuṛuft. D aya ay yejjan yal taṛmist tameqrant n leslaḥ deg Tuṛuft ad tecrek leswaq, deg tezwara n yiseggasen n 2000, akked kra n teṛmist tameqrant n Marikan: Lockheed Martin tqeddec akked BAE Systems; Boeing Corporation tettemɛawan akked teṛmist tafṛensist n Thales Corporation, atg. S waya, amɛawen-a amaynut gar teṛmisin ixeddmen leslaḥ n Marikan akked Tuṛuft ur yeqqim d awal kan, wanag yessuffeɣ iswi n Yimarikaniyen ɣer tidet: yuɣ lḥal, Washington tebɣa ad d-tebnu tamguri (industrie) tameqrant akk n leslaḥ deg umaḍal akked yecriken-nnes n Tuṛuft, d acu kan, d Imarikaniyen ara yeṭṭfen ṛṛay n wanect-a.
Kra n yisellaḍen (analystes) zemren ad d-inin aɛawed-a n uṣeggem ur yetturar dduṛ deg temḥaddit-a n tmeẓdiyin (missiles). D acu kan, yessefk ad nẓer tiṛmisin-nni (tikebbaniyin) n Tuṛuft ddukklent ladɣa deg yinurar n lxedma n tmeẓdiyin. Taṛmist n MBDA tennulfa-d 7 n yiseggasen aya, yerna deg 2007 tesɛa amḍan n yiweẓla (chiffre d’affaire) n 3 n yimelyaṛen n wuṛuten. Asmi ay d-tennulfa MBDA, ihri-nnes (ṛaselmal) tella tettekka deg-s BAE Systems s 37,5%, EADS s 37,5% ma d Finmeccanica s 25%. Ur yelli ccek, taṛmist n MBDA ad teɛreḍ ad tesseqneɛ imḍebbren n Temsisit Taṭlasit (Alliance Atlantique) deg Burxelles akken ad tt-id-iṣaḥ umur ameqran seg ssuq n leslaḥ ara d-yennulfun seg wemsefham-a ay d-yellan deg Portugal. Yuɣ lḥal, win ara ixemmemen ur yelli wassaɣ (relation) gar teṛmist n MBDA akked tikli tamaynut ay d-yennulfan ussan-a deg Temsisit Taṭlasit, mazal-it d nneyya. Yessefk ad nẓer taṛmist n MBDA testenya yiwen n leɛqed n laman akked Pentagon (aɣlif [ministère] amarikani n temḥaddit), am wakken ay testenya, ma ulac, sin n leɛqudat n “wemɛawen” akked teṛmist n Boeing, yiwen seg leɛqudat-a yettustenya deg 2004 yerna yerza … tamḥaddit-nni n tmeẓdiyin (missiles) !
Leslaḥ uḥṛic - Amdan amenzug [idiot] - George Riemann, Lalman
S waya, ayen tga MBDA ittekkes ccek deg tmuɣli-inu deg wayen yerzan azal ay tesɛa Tqacuct n Lisbon akked wayen ara d-ilalen seg-s. S waya, nezmer ad d-nini timlilit-a n Lisbon d tin aydeg ddukklent snat n tmuɣliwin yemgerraden n Temsisit Taṭlasit (Alliance Atlantique): tamuɣli taqburt aydeg timura n Temsisit ttemɛawanent akken ad mḥuddent – akked tmuɣli tamaynut aydeg ara qqlent ttemɛawanent ula deg lxedma akked ussenzi n leslaḥ. Imḍebbren n Temsisit Taṭlasit ttaḍsan-asen i yemḍebbren n Rusya yerna ttcuffun-asen aqendur akken ur d-ttilin wuguren gar Temsisit ed Yirusiyen, yerna, ahat, imḍebbren irusiyen walan tikli-a tamaynut n Temsisit Taṭlasit ur ten-tettḍurru, dɣa ɣef waya ur ugaden seg-s. D acu kan, timura am Ccinwa ed Brizil (ay yettekkan deg terbaɛt tameqrant n wemɛawen n tmura n wenẓul [sud]) sɛant lḥeqq ad agadent. Ass-a, Tamsisit Taṭlasit tɛewwel akken ad turar dduṛ beṛṛa i wakal-nni ay tella tettɛassa-t zik. Mmuqqlem kan ɣer wemgaru (ṭṭrad) n Afɣanistan. S waya, imi Tamsisit Taṭlasit tesdukkel snat-a n tmuɣliwin akken ad tessejhed iman-nnes, wissen d acu n yixeṣṣaren imaynuten ayyes ara d-yeglu waya s wazekka.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn